## dachser_inteligent_logistics

Tlačová správa V Bratislave, 24. 9. 2019

**DACHSER logistické centrum Bratislava** **otvára novú prekládkovú halu**

**DACHSER Slovakia ukončil 9. septembra 2019 práce na rozšírení existujúcich skladovacích priestorov DACHSER logistického centra Bratislava** **v Lozorne a to o viac ako 3000 m2. S najnovšou investíciou vo výške približne 3 milióny eur dochádza k výraznému zväčšeniu súčasných priestorov a navýšenie počtu nakladacích brán. Tých bude o 31 viac, jedna z nich označená XXL je určená pre nadrozmerné zásielky. Nová prekládková hala bude vybavená najmodernejšími technológiami pre potreby transportu.**

Nová hala ponúka viacero technických inovácií, z ktorých niektoré doteraz nie sú bežným štandardom. *„Hala bude napríklad vybavená inteligentným LED osvetlením vo vnútorných i vonkajších priestoroch, pričom jeho intenzita sa bude meniť podľa aktuálnych potrieb či v závislosti od dostupného denného svetla,“* vysvetľuje Roman Stoličný, generálny riaditeľ DACHSER Slovakia. „*Snímače pravdaže zaznamenávajú aj pohyb, takže svetlo bude reagovať aj na prítomnosť osôb v hale. Samozrejmosťou je prepracovaný bezpečnostný kamerový systém prepojený na automatické vyhľadávanie zásielok podľa čísel a označenia zásielky vo všetkých priestoroch skladu, vrátane vonkajších oblastí a tiež najmodernejší protipožiarny systém EPS,“* dodáva Roman Stoličný.

Technologické novinky sa objavia aj v rámci programov zabezpečujúcich efektívnu prevádzku skladu a expedovanie zákaziek. V celom sklade bude rádiofrekvenčné pokrytie zaisťujúce jednoduchú komunikáciu medzi jednotlivými stanovišťami. Najmodernejšia obrazovka ETA Screen bude pomáhať zaznamenávať aktuálne a plánované príchody a odchody jednotlivých liniek. Pre uľahčenie expedície zákaziek sa počíta s rozšírením moderných skenerov na identifikáciu čiarových SSCC kódov. Samozrejmosťou bude aj doplnenie Ipointov - informačných bodov - vo vychystávacích zónach pre konečnú kontrolu jednotlivých nakládok. Pracovníci budú tiež môcť využívať najmodernejšie handheld zariadenia, ktorými si kedykoľvek môžu overiť prítomnosť konkrétnej zásielky v prekládkovej hale. Optimalizácia pri nakládkach sa zabezpečí vďaka možnosti nakladania dvojpodlažných kontajnerov, čím sa maximalizuje využitie ich vnútorného priestoru a zároveň zvýši aj celková kapacita.

Nová tranzitná hala DACHSER logistického centra Bratislava bola stavebne dokončená a v súčasnosti sa uvádza do plnej prevádzky. *„Veríme, že vďaka navýšeniu kapacity našich skladovacích priestorov v Lozorne a zavedeniu najnovších technológií, budeme schopní spracovávať tok tovarov ešte efektívnejšie a jeho doručenie k cieľovým zákazníkom bude rýchlejšie a efektívnejšie. Spokojnosť našich zákazníkov je našou najvyššou prioritou, preto sa snažíme pružne reagovať na požiadavky trhu a neustále zlepšovať nami ponúkané služby,“* uzatvára Roman Stoličný.

**Základné informácie o spoločnosti DACHSER Slovakia a. s.**

História spoločnosti DACHSER sa začína v roku 1995, kedy bola založená spoločnosť Lindbergh Air Freight, s.r.o. Zameranie aktivity spoločnosti v prvom roku bolo v poskytovaní kompletných zasielateľských služieb pri preprave leteckých zásielok. Následne po predložení požiadaviek od zákazníkov sa aktivity rozvinuli aj na poskytovanie námornej a pozemnej prepravy. V roku 2004 sa spoločnosť stáva súčasťou nemeckej logistickej spoločnosti DACHSER a až do roku 2009 vystupuje na trhu pod menom LINDBERGH & DACHSER a. s. Od 1. 1. 2010 spoločnosť pôsobí na trhu pod obchodným menom DACHSER Slovakia a. s. Premenovaním bol zavŕšený integračný proces spoločnosti do celosvetovej siete koncernu DACHSER. V súčasnosti má DACHSER na Slovensku 5 pobočiek, v ktorých pracuje pres 200 zamestnancov.

**Základné informácie o skupine DACHSER**

Rodinná spoločnosť DACHSER so sídlom v nemeckom Kemptene je popredným európskym poskytovateľom logistických služieb. DACHSER poskytuje komplexnú prepravnú logistiku, skladovanie a individuálne zákaznícke služby v troch obchodných oblastiach: DACHSER European Logistics, DACHSER Food Logistics a DACHSER Air & Sea Logistics. Ponuku dopĺňajú ďalšie služby ako kontraktná logistika, konzultácie a poradenstvo a špecifické riešenia prispôsobené na mieru jednotlivým odvetviam. Vďaka komplexnej dopravnej sieti ako v Európe, tak i v zámorí a informačným technológiám, ktoré sú plne integrované do všetkých systémov, poskytuje DACHSER inteligentné logistické riešenia po celom svete. V súčasnosti zamestnáva zhruba 30 600 ľudí v 399 pobočkách po celom svete. Za rok 2018 zrealizoval cca 83,7 miliónov zásielok s hmotnosťou 41,3 miliónov ton. Celkový obrat koncernu DACHSER v roku 2018 predstavoval 5,6 miliárd eur. Pre viac informácií navštívte [www.dachser.sk](http://www.dachser.sk).

Pre viac informácií prosím kontaktujte:

**Crest Communications a. s.**

Anna Palfiová

PR manager

Tel.: +421 903 664 575

E-mail: anka.palfiova@gmail.com

**DACHSER Slovakia a.s**.

Martin Štiglinc

Sales Manager European Logistics

Tel.: +421 2 6929 6180

Fax: +421 2 6929 6197

E-mail: martin.stiglinc@dachser.com

www.dachser.sk